b'\n_START_ARTICLE_\nMesarski most, N\xc3\xbcrnberg\n_START_SECTION_\nZgodovina\n_START_PARAGRAPH_\nNajstarej\xc5\xa1i most v N\xc3\xbcrnbergu premo\xc5\xa1\xc4\x8da najo\xc5\xbeje mesto reke Pegnitz in je datiran okoli leta 1200, prvi\xc4\x8d pa je bil zapisan kot Mesarski most leta 1335. Ime mu je dala sosednja hi\xc5\xa1a \xe2\x80\x93 prodajalna mesa. Leta 1418 je lesena konstrukcija pogorela. Leta 1432 je nov most uni\xc4\x8dila poplava, ki je bil nato obnovljen. Leta 1487 je bila lesena konstrukcija nadome\xc5\xa1\xc4\x8dena s kamnito s srednjim stebrom in dvema lokoma._NEWLINE_Leta 1595 je bila konstrukcija mo\xc4\x8dno po\xc5\xa1kodovana zaradi poplav, tako da se je mesto odlo\xc4\x8dilo, da jo odstrani in nadomesti z novo. Ta ni smela imeti srednjega stebra, da ne bi zmanj\xc5\xa1al preto\xc4\x8dnega profila. Poleg tega je cesta zahtevala ravno strukturo. 1. marca 1596 se je za\xc4\x8dela gradnja enolo\xc4\x8dnega, kamnitega, zgoraj ravnega mostu. Temeljenje in opa\xc5\xbe je na\xc4\x8drtoval in izvedel mojster tesar Peter Carl, za zidanje iz naravnega kamna je bil odgovoren kamnosek Jacob Wolff. Upravljanje gradnje je vodil arhitekt Wolf Jacob Stromer na podlagi mojstrskih projektov \xc5\xa1tevilnih mostov iz vse Evrope, ki so ohranjeni. Most je bil kon\xc4\x8dan pozno 1598 in stal 82.172 guldnov. Februarju 1599 je bil vgrajen \xc5\xa1e stranski portal s kamnitim volom._NEWLINE_Od takrat je most prakti\xc4\x8dno nespremenjen. Tudi drugo svetovno vojno je pre\xc5\xbeivel skoraj nepo\xc5\xa1kodovan. Leta 1974 je bil razgla\xc5\xa1en za dr\xc5\xbeavni spomenik. Bloki iz pe\xc5\xa1\xc4\x8denjaka so bili prenovljeni med letoma 2004 in 2005._NEWLINE_10. junija 2011 je Zvezna in\xc5\xbeenirska zbornica most razglasila za "zgodovinski mejnik gradbeni\xc5\xa1tva" v Nem\xc4\x8diji. \xc4\x8castna plo\xc5\xa1\xc4\x8da je name\xc5\xa1\xc4\x8dena na ju\xc5\xbenem koncu Mesarskega mostu v smeri Cesarjeve ulice (Kaiserstra\xc3\x9fe).\n_START_SECTION_\nMost\n_START_PARAGRAPH_\nKamnit mostni lok ima obliko segmentnega loka z notranjo razpetino 27 m in nara\xc5\xa1\xc4\x8dajo\xc4\x8do vi\xc5\xa1ino do 4,2 m, kar ustreza razmerju pu\xc5\xa1\xc4\x8dice 1 proti 6,4. To je bil med gradnjo najve\xc4\x8dji razpon kamnitega mostnega loka v Nem\xc4\x8diji. Skupna dol\xc5\xbeina strukture (skupaj z opornikoma) je 61 metrov, \xc5\xa1irina je 15,3 metra, debelina krone je 1,35 metra. Zid je sestavljen iz rde\xc4\x8dkastega pe\xc5\xa1\xc4\x8denjaka, imenovanega Burgsandstein, ki je bil pridobljen na grebenu Kornberg Wendelsteiner. Ker se zaradi precej splo\xc5\xa1\xc4\x8denega loka pojavljajo v opornikih velike horizontalne sile, temelji na ve\xc4\x8d kot 2000 zabitih lesenih kolih. Posebnost je 400 po\xc5\xa1evnih pilotov, ki so jih gradbeniki zelo redko uporabljali v 16. stoletju. Enako konstrukcijo kot Mesarski most ima most Rialto v Benetkah._NEWLINE_Objekt je zasnovan enostavno in jasno, poleg portala z volom ima urejeni le dve pri\xc5\xbenici na sredini mostu, na zunanjih straneh so kamniti grbi sedmih nekdanjih \xc4\x8dlanov mestne vlade. Na portalu je latinski napis: Omnia habent ortus suaque incrementa sed ecce quem cernis nunquam bos fuit hic vitulus (Vse stvari imajo za\xc4\x8detek in razvoj, a glej: nikoli vol, ki ga vidite tukaj, ne bo tele).\n_START_SECTION_\nZanimivost\n_START_PARAGRAPH_\nMnogi N\xc3\xbcrnber\xc5\xbeani uporabljajo pregovor: Na, des h\xc3\xa4tt mer der Ochs aff der Fleischbr\xc3\xbcggn aa g\'sacht (prevedeno iz visoke nem\xc5\xa1\xc4\x8dine: Tako bi mi odgovoril tudi vol z Mesarskega mostu. To pomeni: enako bi mi odgovoril kamnit vol, ki le\xc5\xbei nad portalom, \xc4\x8de bi ga vpra\xc5\xa1al \xe2\x80\x93 od njega ne dobi\xc5\xa1 nobenega odgovora). Na voljo je tudi razli\xc4\x8dica, ki se uporablja, da nekomu pove\xc5\xa1, da je nepobolj\xc5\xa1ljiv: to lahko enako u\xc4\x8dinkovito povem na Mesarskem mostu.'